नई दिल्ली: संसद में रेलवे की हालत पर कैग रिपोर्ट पेश की गई थी कि ट्रेनों में खाना इंसानों के खाने लायक नहीं है. इस रिपोर्ट को पेश हुए कुछ दिन ही हुए हैं कि अब उत्तर प्रदेश के यात्रियों ने इसका सबूत भी दे दिया है. मंगलवार को पूर्वा एक्सप्रेस में दिए गए खाने में मरी हुई छिपकली मिली. श्रद्धालुओं का एक ग्रुप झारखंड से यूपी के लिए सफर कर रहा था कि तभी उन्हें वेज बिरयानी परोसी गई, जब ट्रेन पटना के नजदीक थी. इसमें मरी हुई छिपकली मिली. एक व्यक्ति बीमार भी पड़ गया. जब टिकट चेकर और पेंट्रीकार के कर्मचारी से इसकी शिकायत की तो कोई ध्यान नहीं दिया गया. इसके बाद पैसेंजर ने रेलमंत्री सुरेश प्रभु का ट्वीट कर पूरे मामले की जानकारी दी.